Só lyk brandstofpryse vir JanuarieMbongeni Nzama, ‘n petroljoggie van iNanda. (Foto: Doctor Ngcobo/ANA) Die prys van petrol sal Dinsdag om middernag effens daal, terwyl motoriste duurder vir diesel en paraffien sal betaal. Só sê die departement van minerale hulpbronne en energie. Volgens ŉ verklaring wat Saterdag uitgereik is, sal die prys van 93 oktaan met 4c per liter daal, terwyl die prys van 95-oktaan-petrol 14c per liter minder sal wees. Die maksimum prys van gas neem ook af met 24c per kilogram. Die verkoopprys van diesel met ŉ sulfaatinhoud van 0,05% sowel as die prys van dié met 0,005% sulfaat sal egter met 9c ŉ liter styg. Die prys van paraffien styg ook, hoewel dit nog nie seker is met hoeveel nie. Luidens die departement se verklaring het die internasionale prys van petrol ook afgeneem, terwyl diesel en paraffien gedurende November en Desember duurder geword het. Minister Gwede Mantashe het ŉ toename van hoogstens 5,6c per liter in die kleinhandelsprys van alle grade brandstof goedgekeur, wat geldig is vanaf 1 Januarie. Dié toename in verkoopprys was nodig om voorsiening te maak vir die styging van petroljoggies en administratiewe personeel se lone.